Document ID: 31997D0362

31997D0362
L 152/31
JURNALUL OFÍCIAL AL UNIUNII EUROPENE
DECIZIA COMISIEI
din 21 mai 1997
de recunoaștere în principiu a conformității dosarului prezentat pentru examinare detaliată în vederea includerii etil-carfentrazonei, fostiazatului și flutiamidei în anexa I la Directiva 91/414/CEE a Consiliului privind introducerea pe piață a produselor fitosanitare
(Text cu relevanță pentru SEE)
(97/362/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Directiva 96/68/CE a Comisiei (2), în special articolul 6 alineatul (3),
întrucât Directiva 91/414/CEE a prevăzut stabilirea unei liste comunitare a substanțelor active a căror includere în produsele fitosanitare este autorizată;
întrucât solicitanții au prezentat autorităților din statele membre dosare pentru obținerea includerii a trei substanțe active în anexa I la Directiva 91/414/CEE;
întrucât, la 14 februarie 1996, FMC Europe NV a prezentat autorităților franceze un dosar privind substanța activă etil-carfentrazonă;
întrucât, la 5 martie 1996, ISK Biosciences Division a prezentat autorităților britanice un dosar privind substanța activă fostiazat;
întrucât, la 1 februarie 1996, Bayer SA a prezentat autorităților franceze un dosar privind substanța activă flutiamidă;
întrucât autoritățile menționate anterior au comunicat Comisiei rezultatele unei prime examinări a conformității dosarului cu cerințele privind datele și informațiile prevăzute în anexa II și, pentru cel puțin un produs fitosanitar care conține substanța activă la care se face referire, în anexa III la directivă; întrucât, în consecință și în conformitate cu dispozițiile articolului 6 alineatul (2), dosarul a fost prezentat de solicitanți Comisiei și celorlalte state membre;
întrucât, la 19 decembrie 1996, Comitetul permanent fitosanitar a fost sesizat în legătură cu dosarele privind etil-carfentrazona, fostiazatul și flutiamida;
întrucât articolul 6 alineatul (3) din directivă prevede că trebuie confirmată la nivelul Comunității conformitatea formală a dosarului cu cerințele privind datele și informațiile prevăzute în anexa II și, pentru cel puțin un produs fitosanitar care conține substanța activă în cauză, în anexa III la directivă;
întrucât această confirmare este necesară pentru ca examinarea detaliată a dosarului să poată continua și pentru ca statele membre să aibă posibilitatea de a acorda o omologare provizorie pentru produsele fitosanitare care conțin această substanță activă, în conformitate cu condițiile enunțate în articolul 8 alineatul (1) din directivă, în special cu condiția referitoare la evaluarea detaliată a substanței active și a produsului fitosanitar în raport cu cerințele directivei;
întrucât o asemenea decizie nu împiedică solicitarea de date și informații suplimentare societății în cauză în cazul în care, în cursul examinării detaliate, se dovedește că asemenea informații sau date sunt necesare pentru luarea deciziei;
întrucât statele membre și Comisia au convenit ca Franța să examineze detaliat dosarele privind etil-carfentrazona și flutiamida și ca Regatul Unit să examineze dosarul privind fostiazatul;
întrucât Franța și Regatul Unit prezintă Comisiei, cât mai curând posibil și în termen de un an, un raport asupra concluziilor acestei examinări, însoțit de eventuale recomandări privind includerea sau neincluderea și condițiile aferente; întrucât, din momentul primirii raportului, examinarea detaliată se continuă, cu contribuția tuturor statelor membre, în cadrul Comitetului permanent fitosanitar;
întrucât măsurile prevăzute de prezenta decizie sunt conforme cu avizul Comitetului permanent fitosanitar,
ADOPTĂ PREZENTA DECIZIE:
Articolul 1
Se consideră că următoarele dosarele îndeplinesc în principiu cerințele privind datele și informațiile prevăzute în anexa II și, pentru un produs fitosanitar care conține substanța activă în cauză, în anexa III la directivă:
1.
dosarul prezentat Comisiei și statelor membre de FMC Europe NV în vederea includerii etil-carfentrazonei ca substanță activă în anexa I la Directiva 91/414/CEE, prezentat Comitetului permanent fitosanitar la 19 decembrie 1996;
2.
dosarul prezentat Comisiei și statelor membre de ISK Biosciences Division în vederea includerii fostiazatului ca substanță activă în anexa I la Directiva 91/414/CEE, prezentat Comitetului permanent fitosanitar la 19 decembrie 1996;
3.
dosarul prezentat Comisiei și statelor membre de Bayer SA în vederea includerii flutiamidei ca substanță activă în anexa I la Directiva 91/414/CEE, prezentat Comitetului permanent fitosanitar la 19 decembrie 1996.
Articolul 2
Prezenta decizie se adresează statelor membre.
Adoptată la Bruxelles, 21 mai 1997.

Labels: 17
20
0
3
6